Атом Јарџанјан је рођен 15. августа 1878. године у граду Ахну (данас Кемалије) у породици која је припадала средњој класи. Основно образовање стекао је у родном граду где је живео све до 1891. године када су се његови родитељи преселили у Константинопољ, где је наставио школовање. Средњу школу завршава 1896, а како су исте године почели да се спроводе организовани погроми над Јерменима у Османском царству, заједно са породицом напушта Турску и одлази у емиграцију. Прво одлази у Египат, а потом 1897. у Париз где нсатавља студије на чувеној Сорбони. Током боравка у Европи успоставио је тесне везе са "Савезом јерменских студената у Европи" и са јерменским националним партијама преко којих је указивао на проблеме јерменског народа на тлу Турске.